**PREDKLADACIA SPRÁVA**

Návrh zákona o Komore geodetov a kartografov (ďalej len „návrh zákona“) predkladá predseda Úradu geodézie, kartografie a katastra Slovenskej republiky na rokovanie Legislatívnej rady vlády Slovenskej republiky na základe Plánu legislatívnych úloh vlády SR na mesiace jún až december 2021.

Návrh zákona nahrádza doterajší zákon Národnej rady Slovenskej republiky č. 216/1995 Z. z. o Komore geodetov a kartografov v znení neskorších predpisov, ktorý nedostatočne reflektuje zmeny v slovenskej legislatíve a v legislatíve EÚ.

Hlavným dôvodom vypracovania nového zákona je transpozícia Európskej legislatívy, a to smernice Európskeho parlamentu a Rady 2005/36/ES z 7. septembra 2005 o uznávaní odborných kvalifikácií (Ú. v. EÚ L 255, 30.9.2005) v platnom znení do našej legislatívy. Návrh zákona dopĺňa ustanovenia o spôsobe uznávania odbornej kvalifikácie, registráciu hosťujúcich autorizovaných geodetov a kartografov, kompenzačné opatrenia a spoluprácu s registračnými orgánmi iných členských štátov EÚ. Definuje podobu pečiatky autorizovaného geodeta a kartografa a podobu pečiatky hosťujúceho autorizovaného geodeta a kartografa, ako aj ich práva a povinnosti, dopĺňa niektoré dôležité definície z legislatívy transponovanej zo smerníc EÚ. Geodetické a kartografické činnosti a činnosť autorizovaného geodeta a kartografa nepatria do automatického systému uznávania odbornej kvalifikácie, ale do všeobecného systému uznávania odbornej kvalifikácie v zmysle európskych smerníc a z nich transponovanej slovenskej legislatívy.

Návrh dopĺňa a precizuje ustanovenia doterajšieho zákona, ktoré neboli dostatočne obsiahnuté v pôvodnom znení a spôsobovali nejednoznačnosť v aplikačnej praxi. Spresňuje spôsob vedenia zoznamu autorizovaných geodetov a kartografov, ustanovuje zápis a vedenie registra hosťujúcich autorizovaných geodetov a kartografov, verejnú a neverejnú časť zoznamu a registra v zmysle právnej úpravy ochrany osobných údajov, spresňuje práva a povinnosti členov komory, spresňuje definíciu bezúhonnosti, spresňuje ustanovenia o povinnom poistení autorizovaných geodetov a kartografov, spresňuje ustanovenia o pozastavení činnosti, vyčiarknutí zo zoznamu autorizovaných geodetov a kartografov, spôsob financovania komory, ustanovenia o  nezaplatení členských príspevkov a jeho dôsledkoch, ustanovenia o opätovnom zapísaní do zoznamu a jeho podmienkach, ochranu odmietnutých uchádzačov na súde. Návrh zákona dopĺňa definíciu a spôsob výkonu činnosti autorizovaného geodeta a kartografa v súlade s aplikačnou praxou, spresňuje organizáciu a činnosť orgánov komory a jej odborných komisií a postup disciplinárneho konania. Návrh zákona dopĺňa spôsob financovania administratívnej činnosti komory a dopĺňa ustanovenia o vydávaní bulletinu komory ako interného časopisu.

Potrebu vypracovania návrhu zákona si vyžiadala potreba logickejšieho usporiadania jednotlivých paragrafov a ustanovení doterajšieho zákona a doplnenie a spresnenie značného množstva ustanovení, ktoré nie je účelné riešiť novelizáciou doterajšieho zákona.

Predložený návrh zákona nebude predmetom vnútrokomunitárneho pripomienkového konania.

Návrh zákona bol v dňoch od 1. marca 2021 do 15. marca 2021 predmetom predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky zaujala k materiálu nesúhlasné stanovisko, pričom odporučila predkladateľovi jeho dopracovanie. Predkladateľ v zmysle odporúčaní materiál prepracoval.

Návrh zákona bol od 1. júna 2021 do 21. júna 2021 predmetom medzirezortného pripomienkového konania, ktorého vyhodnotenie je priložené. Všetky zásadné rozpory boli odstránené a návrh zákona sa predkladá do ďalšieho štádia legislatívneho procesu bez rozporov.

Návrh zákona bol dňa 11. augusta 2021 zaslaný na záverečné posúdenie. Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky vyjadrila nesúhlasné stanovisko s materiálom predloženým na záverečné posúdenie. Predkladateľ v zmysle odporúčaní materiál upravil.

Účinnosť návrhu zákona sa navrhuje od 1. januára 2022, čím sa zabezpečí dostatočne dlhá legisvakačná lehota potrebná na oboznámenie adresátov so zákonom.